Κανονισμός (ΕΚ) αριθ. 2322/2003 του Συμβουλίου της 17ης Δεκεμβρίου 2003 θεσπίζων παρέκκλιση από τις διατάξεις του κανονισμού (ΕΚ) αριθ. 1251/1999 ως προς την υποχρέωση προσωρινής παύσης καλλιέργειας για την περίοδο εμπορίας 2004/05 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37, την πρόταση της Επιτροπής, τη γνώμη του Ευρωπαϊκού Κοινοβουλίου, Εκτιμώντας τα ακόλουθα: (1) Το σύστημα ενισχύσεων για τους παραγωγούς ορισμένων αροτραίων καλλιεργειών που θεσπίστηκε με τον κανονισμό (EK) αριθ. 1251/1999(1), προβλέπει ότι, για να δικαιούνται στρεμματική ενίσχυση, οι παραγωγοί θα πρέπει να αποσύρουν από την καλλιέργεια ένα συγκεκριμένο ποσοστό της αρόσιμης γης τους. (2) Η αγορά σιτηρών στην Κοινότητα κατά την περίοδο εμπορίας 2003/04 χαρακτηρίζεται από την χαμηλή παραγωγή λόγω της μεγάλης ξηρασίας στις κυριότερες παραγωγικές περιοχές της Κοινότητας. Το γεγονός αυτό αναμένεται να προκαλέσει σημαντική μείωση των τελικών αποθεμάτων της περιόδου εμπορίας 2003/04 στην κοινοτική αγορά. Τυχόν φυσιολογική συγκομιδή κατά το 2004 δεν προβλέπεται να αυξήσει σημαντικά τα αποθέματα. Σε περίπτωση κακής συγκομιδής, η εσωτερική αγορά ενδέχεται να εκτεθεί σε σοβαρούς κινδύνους. (3) Για τον λόγο αυτό, το ποσοστό παύσης της καλλιέργειας κατά την περίοδο εμπορίας 2004/05 θα πρέπει να μειωθεί σε σχέση με το ποσοστό του δευτέρου εδαφίου της παραγράφου 1 του άρθρου 6 του κανονισμού (EK) αριθ. 1251/1999, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά παρέκκλιση από το άρθρο 6 παράγραφος 1 δεύτερο εδάφιο του κανονισμού (EK) αριθ. 1251/1999, το βασικό ποσοστό της υποχρέωσης προσωρινής παύσης της καλλιέργειας καθορίζεται στο 5 % για την περίοδο εμπορίας 2004/05. Άρθρο 2 1. Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. 2. Εφαρμόζεται στην προσωρινή παύση της καλλιέργειας για την περίοδο εμπορίας 2004/05. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2003.

[Source: multi_eurlex | Tokens: 1859]